ORDE do 18 de outubro de 2005 pola que se convocan subvencións á edición discográfica galega.
CONSELLERÍA DE CULTURA E DEPORTE — III. OUTRAS DISPOSICIÓNS — 02/11/2005

A Consellería de Cultura e Deporte vén apoiando as empresas discográficas e colabora coas iniciativas á edición de discos, ao considerar que é a mellor forma de participar activamente na creación dunha infraestrutura empresarial, necesaria para a difusión da música realizada no noso país. Ao mesmo tempo, quere potenciar a creatividade e o nacemento de novos grupos, intérpretes e creadores, que xa están acadando un alto nivel dentro e fóra de Galicia,
A Consellería de Cultura e Deporte, sabedora da importancia que ten este labor continuo de apoio, e segura de que a súa colaboración xoga un papel fundamental para o brillante presente e o esperanzador futuro da nosa música.
Por todo isto,
DISPOÑO:
Artigo 1º.-Finalidade e obxecto.
Convócanse subvencións para empresas discográficas que editen música galega e interpretada en lingua galega.
Artigo 2º.-Imputación orzamentaria e contía.
1. A convocatoria realízase con cargo á aplicación orzamentaria 10.02.354.A.770.0 dos orzamentos xerais da Comunidade Autónoma de Galicia para 2005, por un importe de trinta mil (30.000) euros, que queda condicionado á existencia de crédito adecuado e abondo para o seu financiamento.
2. O cálculo da contía de cada subvención non poderá superar a cantidade de 1.800 (mil oitocentos) euros por produción, e consistirá no equivalente ao 75% do prezo de venda ao público (sen IVE) dun máximo do 20% dos exemplares editados, segundo os datos que figuran no documento de autorización de produtores fonográficos, debidamente dilixenciado por unha entidade ou sociedade de xestión de dereitos de autor. Se a obra é en varios volumes, engadirase un máximo de 600 euros por cada un deles.
Artigo 3º.-Beneficiarios.
1. Poderán optar a estas subvencións as persoas físicas ou xurídicas que acrediten a súa condición de produtores discográficos segundo a lexislación vixente e cumpran os requisitos exixidos nesta orde.
2. Todas as edicións presentadas deberán ter realizado o depósito legal con data posterior ao 15 de maio de 2004.
3. Non se poderán acoller ás subvencións desta orde:
-Aqueles produtores que anteriormente recibisen algunha outra subvención da Consellería de Cultura e Deporte e non xustificasen o seu investimento.
-Os produtores dependentes de organismos públicos.
-As producións destinadas a uso escolar.
-As obras subvencionadas con fondos públicos ou que recibisen calquera outra subvención.
-As producións de difusión gratuíta.
-As obras que, na súa totalidade ou en parte, fosen editadas con anterioridade.
Artigo 4º.-Presentación de solicitudes, prazo e documentación.
1. As persoas físicas ou xurídicas que desexen acollerse a esta orde deberán presentar a correspondente solicitude, no prazo de 40 días naturais contados a partir do día seguinte ao da publicación desta orde no Diario Oficial de Galicia, mediante unha instancia dirixida á conselleira de Cultura e Deporte, segundo o modelo que figura como anexo desta orde, e presentarana no rexistro xeral da Consellería de Cultura e Deporte, nos rexistros das delegacións provinciais desta, ou por calquera dos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e o procedemento administrativo común.
2. A solicitude irá xunto coa documentación seguinte:
-Fotocopia do DNI do solicitante e acreditación suficiente da representación que exerza.
-Fotocopia compulsada da documentación acreditativa da constitución legal da produtora, da inscrición no rexistro mercantil e da tarxeta de identificación fiscal.
-Declaración do solicitante das subvencións solicitadas para o mesmo fin ás administracións públicas.
-Un exemplar da edición musical para a cal se solicita a subvención, con indicación do prezo de venda ao público, xunto coa autorización de produtores fonográficos, debidamente dilixenciado por unha entidade ou sociedade de xestión de dereitos de autor.
Artigo 5º.-Valoración e resolución.
1. Recibidas as solicitudes de subvención e a súa documentación, serán analizadas e valoradas por unha comisión presidida polo subdirector xeral de Promoción Cultural, do Libro e Bibliotecas, a xefa de servizo de Promoción Cultural e un/unha funcionario/funcionaria da Dirección Xeral de Creación e Difusión Cultural, que actuará como secretario/secretaria, segundo os criterios de valoración que se detallan a seguir:
-Importancia da obra.
-Características físicas da gravación.
-Continuidade dentro dunha colección.
-Importancia do fondo fonográfico da entidade solicitante.
-Esforzo que supón para o produtor a incidencia da obra en ámbitos de especial importancia cultural pero pouca demanda comercial.
2. Unha vez analizadas e valoradas as solicitudes, o director xeral de Creación e Difusión Cultural elevará a correspondente proposta á conselleira de Cultura e Deporte, quen resolverá.
Artigo 6º.-Notificación e resolución.
Concedida a subvención, a Consellería de Cultura e Deporte comunicaralles a resolución da conselleira aos solicitantes.
No suposto de que non recaese resolución expresa dentro do prazo máximo previsto, o sentido do silencio será negativo.
Contra os ditos actos resolutivos, que esgotan a vía administrativa, poderá o interesado interpor recurso contencioso-administrativo perante do Tribunal Superior de Xustiza da Comunidade Autónoma de Galicia, no prazo de dous meses, contados desde a recepción da notificación da resolución ou, potestativamente, interpor, no prazo dun mes desde a recepción da resolución, recurso de reposición perante a conselleira de Cultura e Deporte.
Artigo 7º.-Pagamentos e xustificación.
1. Unha vez comunicada a subvención, o beneficiario deberá aceptala por escrito, para o cal terá un prazo de 10 días hábiles, despois do cal se librará a cantidade concedida de acordo co establecido na normativa orzamentaria que sexa aplicable.
2. A tramitación do pagamento da subvención exixirá do beneficiario a presentación das certificacións acreditativas do cumprimento das obrigas tributarias e sociais e de non ter contraída ningunha débeda, por ningún concepto, coa Administración pública da comunidade autónoma, segundo o disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
3. Os beneficiarios da subvención quedarán obrigados a xustificar as subvencións concedidas no prazo de 15 días, contados a partir da comunicación da resolución, mediante unha certificación do número de exemplares editados e o prezo de venda ao público, co fin de comprobar que o obxecto da subvención foi editado de conformidade.
Artigo 8º.-Obrigas dos beneficiarios.
1. Os beneficiarios das subvencións, unha vez aceptadas estas por escrito, quedarán obrigados a
destinar os fondos percibidos para o obxecto concreto para o cal foron concedidos. A Dirección Xeral de Creación e Difusión Cultural da Consellería de Cultura e Deporte poderá comprobar, cando o considere conveniente, a execución dos proxectos subvencionados.
2. Os beneficiarios da subvención farán constar en toda a publicidade xerada que recibiron unha subvención da Consellería de Cultura e Deporte -Dirección Xeral de Creación e Difusión Cultural-, utilizando a normativa da imaxe corporativa da Xunta de Galicia e cumprindo coa normativa vixente exixida para o depósito legal.
3. No momento da xustificación da execución total do proxecto e, en calquera caso, antes do pagamento, o peticionario deberá presentar unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para un mesmo proxecto das distintas administracións públicas competentes ou calquera dos seus organismos, entes ou sociedades.
4. Obriga do beneficiario de facilitar toda a información que lle sexa requirida pola Intervención Xeral da comunidade autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Artigo 9º.-Anulación e reintegro da axuda.
No caso de que o beneficiario da subvención incumprise algunha das condicións ou obrigas estipuladas, a Consellería de Cultura e Deporte instruirá expediente sancionador, conforme o previsto na vixente Lei de réxime xurídico das administracións públicas e do procedemento administrativo común e, se procede, anulará os beneficios concedidos e solicitará a devolución das cantidades percibidas, se as houber, segundo o procedemento que establece o Regulamento xeral de recadación. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar a que se modifique a resolución de concesión.
Disposicións derradeiras
Primeira.-Facúltase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de outubro de 2005.
Ánxela Bugallo Rodríguez
Conselleira de Cultura e Deporte